*Το Βήμα*, 22.3.1958

Διά να μην παραμείνη η νεολαία δίχως πίστιν

Σειρά άρθρων του κ. Χρ. Δ. Λαμπράκη – 6

Χιλιάδες νέοι Έλληνες μπαίνουν κάθε χρόνο στον εθνικό και κοινωνικό στίβο του τόπου μας, για να αναζωογονήσουν τας εθνικάς δυνάμεις. Και όμως, πολύ ολίγον επρόσεξε η πολιτική μας ηγεσία τας επιδιώξεις, *τας ανησυχίας* και τους ηθικούς και ψυχολογικούς συγκλονισμούς της νέας Ελληνικής γενεάς. Λέγοντας δε «νέα γενεά» εννοούμεν εδώ όχι μόνον την νεολαίαν εις την στενωτέραν της έννοιαν, αλλά όλες εκείνες τις ζωντανές δυνάμεις που συνδέονται μεταξύ τους από κοινήν διάθεσιν και αι οποίαι δεν αποτελούν μόνον την αύριον, αλλά εν πολλοίς *και την σήμερον*.

Δεν έχομεν αρκετά συνειδητοποιήσει την ύπαρξιν της γενεάς αυτής, ούτε και εσταθμίσαμεν ακριβώς την δύναμίν της. Ωστόσο, θα παρεγνώριζε μίαν αναμφισβήτητον πραγματικότητα εκείνος που θα ηγνόει την λανθάνουσαν ακόμη, αλλ’ όχι αδρανούσαν πίεσιν, εκ των έσω, η οποία αυξάνει φυσικά χρόνον με τον χρόνον. Όπως επίσης δεν ημπορούμε να παραβλέψωμε την δυσφορίαν που συνέχει αυτήν την μάζαν, δυσφορίαν αφ’ ενός μεν διά την γενικήν κατάστασιν του τόπου, και αφ’ ετέρου διά την δυσκολίαν της να «τοποθετηθή» πολιτικά, ή να εύρη τρόπον να εκφράση την αποκαρδίωσίν της.

Πώς όμως η δύναμις αυτή δεν κατώρθωσε να μετουσιώση την απογοήτευσίν της εις πολιτικήν πράξιν; Ένας επιπόλαιος παρατηρητής θα απαντούσε ότι τούτο συμβαίνει, διότι δεν υπάρχουν εις την Ελλάδα – όπως υπάρχουν εις το εξωτερικόν – αι προϋποθέσεις που επιτρέπουν εις την νέαν γενεάν να διοχετεύη τας απόψεις της και να διευκολύνη την δημιουργίαν ρευμάτων της Κοινής Γνώμης. Δεν υπάρχουν δηλαδή ούτε καλά οργανωμέναι νεολαίαι των πολιτικών κομμάτων, ούτε άλλοι θεσμοί που να απασχολούνται *αποκλειστικώς με την νεότητα*. Όλα σχεδόν τα πολιτικά μας κόμματα κατά κανόνα την αγνοούν και δεν εξασφαλίζουν ένα απόθεμα εμψύχου υλικού διά την συνέχισιν και ανανέωσίν των. Εις τους εκλογικούς συνδυασμούς των κομμάτων οι νέοι είναι ελάχιστοι και είναι σπάνιον φαινόμενον να αναζητούνται μεταξύ των νέων επιστημόνων, των τεχνικών, ή των πνευματικών ανθρώπων, τα *στελέχη* που θα εξασφαλίσουν την ανανέωσιν και την επιβίωσιν τόσον των κομμάτων, όσον και των ιδεολογιών που αντιπροσωπεύουν. Η τελευταία παρατήρησις ισχύει βεβαίως μόνον, εφ’ όσον τα κόμματα έχουν ιδεολογίας συγκεκριμένας και δεν αποτελούν απλώς πολιτικάς κινήσεις, που στρέφονται γύρω από πρόσωπα. Διότι το μόνον στοιχείον που ημπορεί να συναρπάση, να ενθουσιάση και να εμψυχώση ένα νέον άνθρωπον, είναι οι ιδέες και η ΙΔΕΟΛΟΓΙΚΗ ΤΟΠΟΘΕΤΗΣΙΣ.

Η γενεά εις την οποίαν αναφερόμεθα, ευρίσκεται σήμερα αναποφάσιστη και πολύ επιφυλακτική έναντι των πολιτικών ρευμάτων, γεγονός που καθίσταται ακόμη περισσότερον επικίνδυνον, όταν αναλογισθώμεν την ανυπαρξίαν μιας ουσιαστικής εθνικής διαλεκτικής. Όπως ελέγαμε και προχθές, δεν θα πιστεύσουν οι ξένοι εις την Ελλάδα, αν πρώτα δεν πιστεύσουν εις αυτήν οι ίδιοι οι Έλληνες. Και διά να συμβή αυτό, πρέπει η εθνικοφροσύνη μας να *γίνη συνειδητή* και προ παντός *δημιουργική*.

Δεν εννοούμεν φυσικά πως οι νέοι της Ελλάδος δεν είναι πατριώται, πως δεν θα ήσαν *έτοιμοι* να θυσιάσουν τα πάντα διά το έθνος των. Βλέπουν όμως ότι η αντίδρασις εναντίον των παντοειδών προσβολών που υφίσταται ο τόπος, είναι περισσότερον λογοκοπική παρά ουσιαστική, διότι η πίστις εις το εθνικόν μας μέλλον στηρίζεται εις φράσεις, όχι εις πράξεις. Πασχίζομε να τονωθούμε με λέξεις και συνθήματα *εφθαρμένα* από τον χρόνον και την αλόγιστη χρήσιν των. Και όμως απέναντι των πολιτικών και ιδεολογικών ρευμάτων που εκσπούν επάνω του, απέναντι των συγκλονιστικών γεγονότων που συνταράσσουν την εποχήν μας, απέναντι των *υποβολιμαίων συνθημάτων* που έρχονται να υποσκάψουν την εθνικήν του συνείδησιν, ο Έλλην και ιδίως ο νέος Έλλην αισθάνεται την ανάγκην να αποκτήση κάποιο καινούργιο Εθνικόν Πιστεύω. Εκείνο δηλαδή που να αντικαταστήση την παλαιάν Μεγάλην Ιδέαν, η οποία εστήριξεν άλλοτε ηθικώς προηγουμένας γενεάς.

Εις άλλας χώρας τα Κράτη και αι κοινωνίαι έχουν τέτοιαν οργάνωσιν, τέτοιαν συνέπειαν και συνέχειαν, ώστε ο νέος αυτομάτως εντάσσεται εις το εθνικόν σύνολον, χωρίς να σπαράσσεται από τα δικά μας ηθικά διλήμματα, τας αμφιβολίας και τα ερωτηματικά. Εδώ, δεν κατωρθώσαμεν ακόμη να δημιουργήσωμεν ένα Κράτος με ηθικήν και εθνικήν πνοήν. Και αυτή η αδυναμία συνετέλεσε φυσικά εις το να χάση η νέα γενεά πρώτα την αυτοπεποίθησίν της και έπειτα ΤΟΝ ΠΡΟΣΑΝΑΤΟΛΙΣΜΟΝ ΤΗΣ. Όταν δε η απογοήτευσις και η δυσφορία δεν ημπορούν ούτε να εκφρασθούν, ούτε να αρθούν με την ένταξιν των νέων εις μίαν ιδεολογικήν παράταξιν, ας μη θεωρούμε παράξενον, αν οι δυσφορούντες αυτοί νέοι μεταβάλλονται εις ευάλωτον λείαν. Αυτομάτως, στρέφονται προς όποιον υπόσχεται «ριζικήν αλλαγήν», χωρίς να εξετάζουν την ειλικρίνειαν των συνθημάτων και χωρίς να αναμετρούν τους εθνικούς κινδύνους. Έτσι φθάνομεν εις τα πρόθυρα της πνευματικής αναρχίας. Η σημερινή γενεά και καλόπιστη είναι *και συνείδησιν έχει*, αλλ’ είναι φυσικόν εις στιγμάς οργής και αγανακτήσεως να μη διατηρή ένας νέος άνθρωπος την ψυχραιμίαν του, διά να διακρίνη τας κρυφάς παγίδας που του στήνουν σε κάθε του βήμα.

Δι’ αυτό πιστεύομεν ότι τα κόμματα, όχι μόνον κατά τας επικειμένας εκλογάς, αλλά και εις το μέλλον, πρέπει να εμφανίζουν ΣΑΦΗ ΠΡΟΓΡΑΜΜΑΤΑ και καθωρισμένας «θέσεις» έναντι των ιδεολογικών ρευμάτων της εποχής μας, έτσι ώστε οι νέοι πολίται να εντάσσωνται εις αυτά αναλόγως των πεποιθήσεών των. Μη λησμονούμεν ότι και κατά την περίοδον των μεγάλων εθνικών εξορμήσεων, αι τότε πολιτικαί παρατάξεις ήσαν μεν προσωποπαγείς, αλλά ΚΥΡΙΩΣ αντικατώπτριζαν ψυχολογικάς, ιδεολογικάς και πνευματικάς καταστάσεις. Το ίδιο πρέπει να γίνη και τώρα διότι μόνον έτσι θα είναι και η ψήφος του λαού θετική και όχι, όπως συνήθως συμβαίνει τον τελευταίον καιρόν, *αρνητική*. Θα ψηφίζουν δηλαδή οι Έλληνες ένα κόμμα ή μίαν παράταξιν, όχι απλώς επειδή δεν θέλουν ένα άλλο κόμμα ή μίαν άλλην παράταξιν, αλλά διότι εγκρίνουν και πιστεύουν τας ιδεολογικάς κατευθύνσεις του. Εδώ, άλλωστε, ευρίσκομε τον βαθύτερο λόγο, διά τον οποίον το *Βήμα* επέμεινεν επί της ανάγκης της Απλής Αναλογικής ως εκλογικού συστήματος: Η Απλή Αναλογική δεν ξεκαθαρίζει μόνον την δύναμιν των κομμάτων, αλλά διευκολύνει τον καθένα *να τοποθετηθή* πολιτικώς, σύμφωνα προς τας ιδεολογικάς του ροπάς. Έτσι και οι νέοι θα ενταχθούν υπό την σημαίαν εις την οποίαν πιστεύουν, πράγμα που θα εξησφάλιζεν ίσως μίαν γενεάν υγιώς κατανεμημένην. Θα μετέβαλλεν επίσης την σημερινήν δυσφορούσαν, παραπαίουσαν και άμορφον πολιτικήν μαζαν, εις δρώσαν εθνικήν δύναμιν.

Εκτός από την υποχρέωσίν των να ξεκαθαρίσουν την ιδεολογικήν των θέσιν, τα κόμματα έχουν, νομίζομεν, καθήκον να βοηθήσουν την σύγχρονη γενεά να μετάσχη ενεργώς εις την διεύθυνσιν των δημοσίων πραγμάτων, συμπεριλαμβάνοντα εις τους συνδυασμούς των όσον το δυνατόν ΠΕΡΙΣΣΟΤΕΡΟΥΣ ΝΕΟΥΣ. Αυτός είναι ο μόνος τρόπος, διά να εξασφαλισθή η εθνική συνέχεια αλλά και η ίδια η επιβίωσις των σημερινών κομμάτων.

Ένας άλλος λόγος, διά τον οποίον οι σημερινοί νέοι της χώρας μας δεν πιστεύουν εις το Κράτος και δεν πιστεύουν γενικώτερα εις την κρατούσαν κατάστασιν είναι η έλλειψις κυρώσεων εις βάρος εκείνων που παραβαίνουν τον ηθικόν κανόνα. Βλέπουν συχνά πολίτας, οι οποίοι υπέπεσαν εις σοβαράς ηθικάς εκτροπάς, να συγχωρούνται από το Κράτος και την κοινωνίαν και, ύστερα από μίαν εφήμερον έκλειψιν, να επανέρχωνται εις την δημοσίαν ζωήν ή ακόμη και να διεκδικούν μεγάλας θέσεις εις *την ηγεσίαν του έθνους*. Βλέπουν επίσης την απροκάλυπτoν εύνοιαν να αντικαθιστά, εις ευρείαν κλίμακα, την ισότητα μεταχειρίσεως των πολιτών, την πραγματικήν ευνομίαν και κοινωνικήν δικαιοσύνην. Δεν χρειάζεται να ανατρέξωμεν εις παραδείγματα ξένων ευνομουμένων Κρατών· παλαιότερα, δι’ ηθικάς παρεκτροπάς πολύ μικροτέρας των σημερινών επεβάλλοντο και εις την Ελλάδα δρακόντειαι ηθικαί κυρώσεις, αι οποίαι εβάρυναν τους παρεκτραπέντας εις όλην των την ζωήν. Σήμερα, αντιθέτως, όλα λησμονούνται και όλα συγχωρούνται, πράγμα που κάνει το ποτήρι της δυσφορίας των νέων να ξεχειλίζη.

Και τι, άλλωστε, να σκεφθούν οι νέοι, όταν βλέπουν ότι ο τόπος δεν ημπορεί να τους εξασφαλίση ούτε καν το δικαίωμα της εργασίας; Υποβάλλονται εις μεγάλους κόπους και εις αφάνταστα έξοδα, διά να σπουδάσουν, αποκτούν διπλώματα και απολυτήρια. Αποτέλεσμα: Το απολυτήριον έχει γίνει ένα χαρτί, χωρίς το οποίον δεν ημπορεί κανείς να κινηθή, αλλά και το οποίον δεν προσφέρει ΤΙΠΟΤΕ εις εκείνον που θα το αποκτήση. Διπλωματούχοι μεγάλων σχολών μένουν άνεργοι και ούτε το Κράτος, ούτε η ιδιωτική οικονομία είναι εις θέσιν να αξιοποιήσουν τας σπουδάς και τας γνώσεις των. Πενήντα χιλιάδες εργατικά χέρια προστίθενται κάθε χρόνο, τα οποία όμως δεν απορροφώνται. Και είναι αυτά τα ρωμαλέα και γερά χέρια της Ελληνικής νεολαίας. Η εθνική συνέχισις εις την Ελλάδα και η διαδοχή των παλαιοτέρων γενεών από τας νεωτέρας εγκατελείφθη εις την τύχην της. Δι’ αυτό και φεύγουν τόσοι νέοι εις το εξωτερικό, διά να επανδρώσουν τομείς κρατικούς και ιδιωτικής πρωτοβουλίας, που ενώ αλλού είναι ανοικτοί μπροστά τους, εδώ παραμένουν *ερμητικά κλεισμένοι*.

Το θέμα της σημερινής γενεάς είναι καιρίας εθνικής σημασίας και δι’ αυτό πρέπει να απασχολήση σοβαρά την ηγεσίαν της χώρας. Είναι αναμφισβήτητον ότι εις τας δημοσίας υπηρεσίας οι νέοι δεν έχουν ούτε από απόψεως αριθμού, ούτε από απόψεως βαρύτητος την θέσιν την οποίαν ώφειλαν να έχουν.

Εις την πολιτικήν ζωήν επίσης η ΑΝΑΓΚΗ ΤΗΣ ΑΝΑΝΕΩΣΕΩΣ είναι καταφανής και όσα κόμματα θέλουν να επιζήσουν οφείλουν να ανοίξουν τας θύρας των διάπλατα εις τους νέους, με την προϋπόθεσιν βέβαια να τους ποδηγετήσουν πνευματικώς. Πρέπει επίσης να εφαρμοσθή οπωσδήποτε το πρόγραμμα της διακομματικής επιτροπής της παιδείας, ώστε ο επαγγελματικός προσανατολισμός της νεολαίας να γίνεται βάσει σχεδίου και σύμφωνα με τας δυνατότητας απορροφήσεως της Ελληνικής οικονομίας.

Πρέπει τέλος να πνεύση ένας άνεμος προόδου, αλλά και *πολιτικής ειλικρινείας*, με την διατύπωσιν σαφών και συγκεκριμένων ιδεολογικών αρχών εκ μέρους των κομμάτων και με μίαν συνεχή προσπάθειαν εξυψώσεως της ηθικής στάθμης τόσον εις τον δημόσιον όσον και τον κοινωνικόν μας βίον.

ΧΡΗΣΤΟΣ Δ. ΛΑΜΠΡΑΚΗΣ